हादरजों लोगोसे हादरसा आसामाव गिख्रंथाव कर’नानि गेजेरावनो आसामनि थागिबि हारि-हारिसाफोरजों लोगोसे बर’फोरा बरायबाय रंजालि बैसागुखौ। कर’ना जिउसाया सोमजि होनाय थासारिनि गेजेरावनो बर’फोरा खाम, सिफुं, सेरजा, जथा, जाबस्रिं, थरखा बायदि दामजु दामनानै रिंखां होदोंमोन बर’नि गामि-जायगाफोरखौ। रंजालि बैसागुनि समाव गोसोयाव गिलुं-गिलुं लानानैब्लाबो आजौ-आजामोना फालिबोनाय रंजालि बैसागुखौ बर’नि नखर-नखर हाबहैनानै फालिनाय नुनो मोन्दों। खाम दामनायनि गोमसारनायाव हायला-हुयला मोसादों बर’ सुबुंफोरा। मोसौ थुखै खालि जायहा मोसौ दंजायो बिसोर खाथिनि हाखर, बिलो, दैसाफोराव लाउ-फान्थावनि हाफ्लेनायखौ मोसौनि बिखुङाव सारनानै थुखै खांनायनि उनाव मोनालि समाव मोसौ गलियाव मोसौखौ गोदान फागाजों खानानै संख्रांन्थि फालिनानै रंजालि बैसागुखौ जोबोर गाजा-गोमजा फालिनाय नुनो मोन्दों। बैसाग दाननि से खालार खालि खायसे सुबुंफोरनि नआव आजौ-आजा मोनना फोरोंलांनाय गोथैसो बाउनानै नखरनिफ्राय जालांनाय रुंसारिफोरखौ गोसोखांनाय आरो जायगा लायै जायगा रंजालि बैसागुखौ उदां फोथाराव फालिनाय नुनो मोन्दों। नाथाय रंजालि बैसागुनि रंजानायनि गेजेराव साफ्रोमबो सुबुंनि गोसोयाव हाबनानै दं कर’ना जिउसानि गिनाय। गुबुन फारसे रंजालि बैसागुनि थाखाय हादरसानि जायगा-जायगा बायदि हाबाफारि खुंनाय नुनो मोन्दों। हादरसा सोरखारा कर’ना जिउसानि सनदेरनायखौ नोजोर होनानै रंजालि बैसागु फालिनायनि बेलायाव माखासे नेम-खान्थि खानानै होदोंमोनब्लाबो गिबि सानाव गोबां जायगायाव बे नेम-खान्थि बिथोनफोरखौ फालिनाय नुनो मोननाय जायाखैमोन। समाजारि जानथाया दैनि फेंफोना बादिसो जानाय नुनो मोन्दोंमोन। गोबां अनजिमानि रंजालि बैसागु फालिथाय नायगिरिफोरनि खुगायाव नुनो मोनाखैमोन मास्क । ओजों सोरखारि नेम बादियै हरनि जिसे रिंगायावनो फोजोबनांगौब्लाबो आसामनि माखासे रंजालि बैसागु फालिथायनि हाबाफारिखौ हर थौजासे जानाय खौरां मोन्दों। बिनिखायनो हादरसा सोरखारनि सावस्रि मन्थ्रि ड० हेमन्त बिस्व शर्माया फोरमायदोंदि रंजालि बैसागु फालिथाया होखानाय समनि गेजेराव फोजोबै महरगिरि आरो बानजायगिरि आफादनि हेंथायै एजाहार होगोन । बिथाङा फोरमायबावदोंदि बैसागुनि उनावनो नेम सिफायगिरि महरगिरि आरो बानजायगिरि आफादफोरा बिजिरसालियाव थांबाय थानांगोन होननानै हुमखि होदों मन्थ्रि शर्माया। बिदि मन्थ्रि शर्मानि हुमखिनि उनाव गोबां रंजालि बैसागु फालिथाय आफादफोराव बाहागो लाहैनाय महरगिरिफोरा हरनि 11/11-30 गेजेरावनो फोजोबदों होननानै खौरां मोन्दों। जियानो जाया मानो हादरनि गुबुन हादरसा बादिनो आसाम हादरसायावबो बांनो हमदों कर’ना जिउसाजों सनदेर जानाय सुबुंफोरा। मिथिनाय बादिब्ला हादरसायाव गासै सा 499 सुबुंफोरा कर’ना जिउसाजों सनदेर जादों। गुबुन फारसे सनदेर जानाय ( पजिटिभिटि रेट) बांनो हमदों 2.72 जौखोन्दोसिम। नाथाय थांनाय 12 एप्रिलाव हादरसायाव सनदेरनायनि हारा 0.57 जौखोन्दो। बिनि उनावनो 13 एप्रिलाव बे हार 0.91 जौखोन्दोसिम, 14 एप्रिलाव 1.28 जौखोन्दोसिम आरो 15 एप्रिलाव 2.72 जौखोन्दोसिम बांनो हमदों। सनदेरनायनि हारा बांनायनि जाहोनाव रोखा जाबायदि आसामाव गुबुन हादरसायाव बांनाय बादि बांनो हागौखौ सानखांनाय जादों। दासान्दै आसामाव कर’ना जिउसाजों सनदेर जानाय सुबुंफोरा बांनानै सा 3613 जाहैबाय। मिथिनाय बादिब्ला आसामाव कर’नानि भेकसिना थोब्ले-माब्ले जादोंमोनब्लाबो बेयो गोजान जाबाय। हादरसा सोरखारनि सावस्रि मन्थ्रिआ फोरमायनाय बादिब्ला हादरसा सोरखारनि आखायाव गासै 5.25 लाख भेकसिन दं आरो साननैसोनि उनाव से लाख भेकसिन आसामाव सफैगोन। बिथाङा खावलायदोंदि 45 बोसोर बैसोनि सानि सुबुंफोरा भेकसिनखौ लानांगौ। खौरां बिजोंनिफ्राय मिथिनाय बादिब्ला दासान्दै आसामाव कर’ना जिउसाजों सनदेर जानायनि बांसिनानो आसामनि बायजोनि गोजा। बिनिखायनो बैसागु समाव रायजोफोरा नेम-खान्थिफोरखौ मानियाब्ला थासारिया गाज्रिथार जानो हागौखौ सानखांनाय जादों। हादरसानि गेजेराव बांसिन कर’ना जिउसाजों सनदेर जादों गुवाहाटीयाव। बिदिनो बांनायनि थाखाय आसाम हादरसानि जाय जिल्लायाव जौसेनि बांसिन कर’ना जिउसाजों सनदेर जानाय बेरामि दं बि जिल्लानि गुदि फरायसालिफोरनि थाखो बासिम बन्द खालामनायखौ फोसावदों हादरसा सोरखारा। गाबोननिफ्राय बे बिथोना जागोन होननानैबो मिथिनाय जादों। बे बिथोनखौ जिल्ला खुंगिरिफोरखौ मावफुंनो बिबान होदों। जियानो जाया मानो जोंनि हादरसायाव जेन कर’ना जिउसानि सनदेरनाया बाराद्राय बाङा बिनि थाखाय जों साफ्रोमबो सुबुङा सांग्रां जानानै खुगायाव मास्क, समाजारि जानथाय आरो खनले-खनले साबोनजों आखाय सुनानै रैखा जानायनि अनगायै गुबुन राहा गोयै बादि जादों। बिनिखायनो जों सोरखारनि फोसावनाय सांग्रांथिखौ मोजाङै खोनासंनानै मानियोब्ला जोंनि जिउखांनायाव जेबो गिनांगौ गोयैखौ नुहुरो।